Akstovan hevði eisini eitt tíðindaskriv á heimasíðu sínari frá januar 2007 til januar 2008 um, at verkstøð og sølufyritøkur kunnu váttað íseting av íkoplingarútbúnað, uttan at akfarið verður sýnað á Akstovuni. Treytin fyri góðkenningini á Akstovuni er, at tann ið váttar ísetingina er MVG skrásettur sum bilaverkstaður, bilasøla ella sølufyritøka fyri viðfest akfør. Bilurin, ið fær útgerðina ísetta, má í mesta lagi vera 8 ára gamal, annars má hann sýnast á Akstovuni. Gjaldið fyri koplingsváttan er 150 kr. Sambært ásetingunum í ferðslulógini og skrásetingarkunngerðini, hevur eigarin (nýtarin) skyldu til at boða Akstovuni frá, áðrenn ísettur íkoplingarútbúnaður verður tikin í nýtslu. Akfarið skal sýnast og góðkennast og broytingarnar skrivast á skrásetingarskjalið hjá bilinum. Upplýst kann verða, at koyrinæmingar í triðja og fjórða frálærutíma í ástøði, eiga at verða kunnaðir um m. a. serliga útgerð og undir hesum íkoplingarútbúnað og íkoplingarváttan.